Papersnake/gushiwen huggingface dataset:
和三乡诗
王硕（唐代）

无姓无名越水滨，芳词空怨路傍人。

莫教才子偏惆怅，宋玉东家是旧邻。
丙午十二月初七日下狱次日得旨发军前效力赎罪感恩述事次东坡狱中寄子由韵寄从弟佩苍实夫 其一
谢济世（清代）

严霜初陨陡回春，留得冲锋冒镝身。纶綍乍传浑似梦，亲朋相庆更为人。

敢愁弓剑趋戎幕，已免锒铛礼狱神。早晚扶归君莫恸，媻姗勃窣亦前因。
丹元子步天歌 其四 南方七宿
王希明（唐代）

星，七星如钩柳下生。星上十七轩辕形，轩辕东头四内平。

平下三个名天相，相下稷星横五灵。
用山谷新诗徒拜嘉之句为韵赋五篇报尹直卿 其五
曾丰（宋代）

蓝田丞姓崔，华阴丞讳嘉。二子不择禄，虽陋看作华。

我但欲藏拙，享此亦已奢。所期谨回旋，老骦避少騧。
奉和陆使君长源夏月游太湖（此时公权领湖州）
皎然（唐代）

庾公心旷远，府事局耳目。遂与南湖游，虚襟涤烦燠。

始知皇天意，积水在亭育。细流信不让，动物欣所蓄。

万顷合天容，洗然无云族。峭蒨瞩仙岭，超遥随明牧。

知公爱澄清，波静气亦肃。已见横流极，况闻长鲸戮。

中洲暂采蘋，南郡思剖竹。向夕分好风，飘然送归舳。
春日郊外
李若水（宋代）

毵毵官柳绿藏鸦，傍郭人烟三五家。
见说今年寒食好，踏青归路看梨花。
湖州长兴县大雄寺陈霸先故宅天嘉中所植桧柯叶苍然其中空洞皮脉仅存而已
汪藻（宋代）

曾经浩劫故依然，老寿方知木有仙。直干凌空裁百尺，虚心阅有已千年。

深蟠泽国兴王地，独傲天公造物权。玉树庭花非不好，秖今谁占旧山川。
雨中花慢 题听雨图
李符（清代）

藻井闲房，水葱小簟，妆罢独自眠时。正阑风吹昼，月额如丝。

彷佛有浓阴翠点。共檐溜响珠帏。把灵犀寸梦，一霎惊回，腮托香荑。

春花烂锦早谢，剩墙榴半树，照眼红欹。又忍听声声，滴淡烧枝。

待强起、凭栏折取，怕苔痕、湿了银泥。料沉香枕畔，添伊无数，凤想鸳思。
减字木兰花
沈瀛（宋代）

乘流坎止。住个斋儿无愠喜。竹引清风。透入虚窗窍窍通。

仰天酌酒。万八千年盘古寿。身在无何。只这斋儿已自多。
春词
元稹（唐代）

一双玉手十三弦，移柱高低落鬓边。即问向来弹了曲，羞人不道《想夫怜》。
留题婺州智者寺
慕容彦逢（宋代）

宿雨虽乍晴，轻云犹出岫。春深卉木繁，千岩衒芳秀。

谁云山径幽，涓涓响寒溜。时禽助好音，百啭引鸟脰。

老僧邀客留，蒲帘捲圭窦。侧耳石鼎傍，蝇声辩汤候。

茶品颇自修，击拂振襟袖。勤劬爇炉香，挹试殆三嗅。

稍定与之言，飘然出尘垢。坐久月华生，澄潭明列宿。
卜算子·幸得那人归
罗惜惜（宋代）

幸得那人归，怎便教来也。一日相思十二辰，真是情难舍。本是好因缘，又怕因缘假。若是教随别个人，相见黄泉下。
题画卷 其四
许及之（宋代）

弄色阶前各一家，宾秋饯暑度年华。道人落墨聊游戏，认得真为金凤花。
奉川道中四绝
释宝昙（宋代）

摘星黄汉在何许，浅水平山容易过。
未必山灵惯看客，勒回俗驾奈渠何。
小雪前三日锺冠之约余侍老人行山舟发后洪入
洪咨夔（宋代）

系舡官柳根，闤闠得深密。
日落远水明，云收好山出。
天开有声画，人立无价璧。
酒行不须多，鹭下孤蒲夕。
读王莽传寄廖判府
蔡沈（宋代）

噫吁嚱，噫嚱一曲难为听，
桑麻垅亩今荆榛。子规夜诉仓庚鸣，
时至气化能无声。高皇神武百世业，
安汉小子为凭陵。九十六万目可掩，
奈何从臾皆群臣。臣乎臣乎胡乃尔，
富汝贵汝庸何生。炎精白昼欲晦蚀，
日角眉目尤精神。古来权柄不早去，
止为鱼肉涂生灵。生灵涂炭自兹始，
古往今来只如此。重华一去何时还，
志士幽人泪如雨。
江行杂书
戴表元（宋代）

荒城日暮秋江长，{禾罢}稏野熟秋风香。
青天茫茫不知处，扁舟卧入菰蒲乡。
波深浪静鱼鸭乐，遥林堕景同飞扬。
平生见画无此本，便谷默写悬高堂。
须臾雷雨涨深墨，渔户悉闭收牛羊。
篙人软语似怜我，拗蓬盖头编蒿床。
此时残怒尚什七，潇洒幸为清蚁虻。
无人静觉物性出，蚯蚓草虫歌晚凉。
铜山乳窦青最远，羞缩不似来时妆。
但余田鸟如匹练，双双飞点暗烟黄。
山川一百几变熊，人事百年安可常。
停舟起问鱼酒户，此时几年成战场。
虹梁羽化新起废，白骨无数埋前冈。
惆怅令人百忧起，饮客正酣歌发狂。
坐中悲乐谁竟是，归来玉兔摇沧浪。
晚步
释道潜（宋代）

丛薄萧萧朔吹翻，暝鸦辽乱欲投村。江南雪后山无数，林表才分翠一痕。
次韵师厚病间十首
黄庭坚（宋代）

谢公莳兰苕，真意付此物。
惠然风肯来，香为一披拂。
遥知醉吟姿，黾勉向朱绂。
搘筇橘柚黄，僧屋对像佛。
和梅户曹会猎铁沟
苏轼（宋代）

山西从古说三明，谁信儒冠也捍城。
竿上鲸鲵犹未掩，草中狐兔不须惊。
东州赵叟饮无敌，南国梅仙诗有声。
向不如皋闲射雉，归来何以得卿卿。
留题毗山松风竹月亭
杨维桢（元代）

荡舟北郭外，华表见新亭。水作游龙势，山为偃月形。

怪松蟠水赤，高竹上山青。一束生刍意，千秋地下灵。
除日立春
艾性夫（元代）

岁如旧政方书满，春与故人同惠来。
白发最愁新历换，清谈且博笑颜开。
屠苏卯酒红生晕，红菜辛盘翠作堆。
但觅年年各强健，不妨日日小徘徊。
何龙友苦熟患疮见寄二诗赋答 其一
李孙宸（明代）

无处堪逃暑，幽居漫掩扉。雨声来伏枕，兰气染初衣。

念此经时别，还怜问询稀。浪传君苦热，郢雪冷然飞。
水调歌头
佚名（宋代）

箫鼓阗街巷，锦绣裹山川。夜来南极，闪闪光射泰阶躔。

陡觉佳祥翕集，听得闾阎笑道，蓬岛降真仙。香满琴堂里，人在洞壶天。

斟凿落，歌窈窕，舞蹁跹。重阳虽近，莫把萸菊玷华筵。

菲礼岂能祝寿，自有仙桃满院，一实数千年。早晚朝元会，苍鬓映貂蝉。
昭君怨
张宪（元代）

四弦嘈嘈弹，北风边马嘶。回头望汉月，遥落长安西。

白草没行路，万里春凄迷。谁谓秭归女，去作单于妻。

抆泪入穹庐，颦眉向羊酪。敢恨君恩轻，惟怜妾命薄。

安危托妇人，良为君王羞。谋臣自无策，画史不须尤。
栖贤寺
李白（唐代）

知见一何高，拭眼避天位。
同观洗耳人，千古应无愧。
王德言枢密生日十首
曹勋（宋代）

骨相霜筠与雪松，高才直节固无同。
向来举似他时贵，声出丹田踵息中。
送唐寺丞丈解郡绂东归一首
度正（宋代）

北溟有修鳞，其大无匹俦。
化而为羽翼，顷刻遍九州。
天地吾一为，日月吾双眸。
一饮万斛泉，一饭万头牛。
藏修丘壑间，昂昂亦无求。
尘寰何迫隘，飞鸣不自由。
虾蟹及蛙黾，孤豚及青鼩。
纷纷如蝟毛，乘时恣喧咻。
其耳若不闻，其声转清幽。
其貌甚闲暇，其心亦休休。
长思日月明，西天云雾收。
东至于蓬莱，西至于崑丘。
北至于穷发，南至于不周。
宇宙渺一视，去息无拘留。
我欲效鹤雏，鸣和声相酬。
终焉附其翼，一旦凌空游。
使彼毛羽虫，垂头自怀羞。
此心如白璧，秋阳照江流。
辑陶句送胡仲方东归四首
项安世（宋代）

万族各有托，吾亦爱吾庐。
谁言客舟远，归子念前途。
晨夕看山川，相将还旧居。
斗酒聚比邻，再喜见友于。
念彼穷居士，门庭日荒芜。
寄于秘丞 其二
释重显（宋代）

飞瀑千万层，五月状冰雪。将期云雾开，永夜对孤月。
水调歌头（将迁新居不成有感戏作。时以病止酒，且遗去歌者。末章及之）
辛弃疾（宋代）

我亦卜居者，岁晚望三闾。昂昂千里，泛泛不作水中凫。好在书千一束，莫问家徒四壁，往日置锥无。借车载家具，家具少于车。
舞乌有，歌亡是，饮子虚。二三子者爱我，此外故人疏。幽事欲论谁共，白鹤飞来似可，忽去复何如。众鸟欣有托，吾亦爱吾庐。
遣兴
李吕（宋代）

天净鸟飞远，路幽花自香。
春风吹草木，野水满池塘。
事去青山在，人閒白日长。
兴来搔白发，微意久难忘。
题蒙泉岳先生葡萄（先生在谪时所写）
程敏政（明代）

刘郎未撤轮台戍，使者年年向西去。
宛国传将马乳来，汉宫始识葡萄树。
茂陵石马秋风寒，玄香冷落黄金盘。
后来尚食不到此，当时价抵千琅玕。
镇夷城头初罢鼓，谪仙挥毫气如虎。
一番风味眼底生，万斛骊珠手中吐。
铁面长髯谁比伦，慷慨便作凉州春。
兔起鹘落总天趣，日观之徒空逼真。
愿子珍藏无草草，谪仙已逐秋花老。
临池不觉三叹嗟，前辈风流到今少。
春波书屋为屠司寇赋
王鏊（明代）

平湖渺渺春波绿，榆柳低垂洲渚曲。洲旁茅屋是谁家，言是屠公旧书屋。

屠公致身廊庙里，犹有读书心未已。牙签缥轴置两头，充栋多还比邺侯。

湖水平，春日晴，船头置书蓬底读，吾伊声和沧浪曲。
题江贯道山水十绝
刘克庄（宋代）

雪冒禹碑石，云埋泌草堂。
早知抱遗恨，悔不挟乾粮。
送云松禅师朝普陀
荣清（明代）

几年面壁礼空王，飞锡南询到海方。大地山河归法界，孤云野鹤寄行藏。

月明鹫岭千花现，朝拥龙宫一苇航。学道几人登彼岸，漫因行脚叹津梁。
水月
宋庠（宋代）

湖上纤罗收，天边夕蟾映。皎洁银界宽，虚明佛心定。

可爱不可持，乾坤共孤影。
寄徐正字夤
黄滔（唐代）

八月月如冰，登楼见姑射。美人隔千里，相思无羽驾。

红兰裛露衰，谁以流光讶。何当诗一句，同吟祝玄化。
和答徐光泽
许相卿（明代）

一缄三月紫云湾，深迹栖迟鹿豕间。兆喜灯花符昔夜，擅场诗句破衰颜。

病身遥谢金闺籍，草坐常从野老班。自爱山村凉意早，溪南枫叶未秋丹。
催雪
端木埰（清代）

斜日韬光，疏树淡影，天水低迷若一。早倦鸟归飞，乱鸦盘急。

应若天公玉戏，展步障，先收晴空碧。野亭小伫，峭风如削。

莫寒增剧。萧瑟。万籁似寂。祗遥空似暝，冷光凝白。

料今夜、素娥敛将银魄。赢得空明映照，皎玉树、倩添梅华色。

待酿作，匝字祥爨，不负万祈泽。
偈
释警玄（宋代）

我昔初机学道迷，万水千山觅见知。
明今辨古终难会，直说无见转更疑。
蒙师点出秦时镜，照见父母未生时。
如今觉了何所得，夜放乌鸡带雪飞。
子华兄生日五首
韩维（宋代）

白鹤群飞散作阴，方春膏雨一犁深。
只知万物含芳润，谁识清通造化心。
秋庭夜閒步
李复（宋代）

高秋夜气声惊竹，寒月徘徊影趁人。
此境静观如啖蔗，后来细嚼味尤真。
张园海棠
陆游（宋代）

洛阳春信久不通，姚魏开落胡尘中，扬州千叶昔曾见，已叹造化无余功。
西来始见海棠盛，成都第一推燕宫。
池台扫除凡木尽，天地眩转花光红。
庆云堕空不飞去，时有绛雪萦微风。
蜂蝶成团出无路，我亦狂走迷西东。
此园低树犹三丈，锦绣却在青天上。
不须更著刀尺裁，乞与齐奴开步障。
渔父子送齐明二化士
释子淳（宋代）

渔父从来性本宽，满船钓得未为欢。
收丝了，望层恋，
举头方觉天际晓星残。
送春
曾丰（宋代）

春来如柅去如流，迟速乘除不自由。
人道朱明阴见迫，我疑红紫老知收。
蜂围蝶绕争依恋，燕语莺啼强挽留。
惟有杜鹃却相亮，声声劝道好归休。
送菔塘叔父赴补
戴佩蘅（清代）

晏岁冲寒指帝京，菰芦思慰倚闾情。编排梨枣谋遗集，孝养陔华急远征。

台阁大仪绵世德，风流水部继诗名。鞭丝帽影冲寒去，到及春明听早莺。
赠黄国器二首
陈造（宋代）

交情凛凛久弥坚，游旧何人似子贤。
别去漂零各天末，喜今谭笑复樽前。
德人政用宽幽独，归路胡宜更后先。
弹压山川须妙语，不妨排日为君编。
别法一上人
吕本中（宋代）

我有江浙役，子能乘兴来。便同汤院浴，却为故人回。

此道恐遂绝，后生良可哀。试寻钥匙子，一一与重开。
拟赏花钓鱼诗 其四
彭汝砺（宋代）

翠跸雕舆下未央，禁林春色秀天芳。帝居便是蓬莱胜，花气浑如薝卜香。

五色灵池鱼拨剌，九苞阿阁凤徊翔。神仙世界光阴别，比着人间一倍长。
离邑之衢按狱
韦骧（宋代）

出野暴雨作，迟晴方戒行。溪山百里秀，气象一番清。

于役途虽远，祛虑意自平。民田况交隶，足以慰予情。
大道之行也
礼记（两汉）

大道之行也，天下为公。选贤与能，讲信修睦。故人不独亲其亲，不独子其子，使老有所终，壮有所用，幼有所长，矜、寡、孤、独、废疾者皆有所养，男有分，女有归。货恶其弃于地也，不必藏于己；力恶其不出于身也，不必为己。是故谋闭而不兴，盗窃乱贼而不作，故外户而不闭。是谓大同。(矜 同：鳏)
失调名
魏掞之（宋代）

挂天师，撑著眼，直下觑。骑个生狞大艾虎。闲神浪鬼，辟惵他方远方，大胆底，更敢来、上门下户。
独游
王昌龄（唐代）

林卧情每闲，独游景常晏。
时从灞陵下，垂钓往南涧。
手携双鲤鱼，目送千里雁。
悟彼飞有适，知此罹忧患。
放之清冷泉，因得省疏慢。
永怀青岑客，回首白云间。
神超物无违，岂系名与宦。
和尹权宰见访韵
赵必象（宋代）

牛下高眠扣角歌，辔金裾翠重相过。
江湖十载知心少，风雨一庭愁思多。
君向青云腾骥足，我甘白发老渔蓑。
茅檐剪烛更酌酒，人世欢娱能几何。
用坡仙梅花十韵·友梅
刘黻（宋代）

玉骨冰肌练帨轻，纵教雪压色逾明。
太清不入尘人眼，完得平生淡性情。
东山三题 其一 观莲亭
黄裳（宋代）

青泥藏化育，红粉看芬芳。照水有馀态，乘风无限香。

晚来花独盛，暑后雨声凉。不著故不染，走盘珠自忙。
上册宝十三首
真宗（宋代）

佩玉锵锵，其来雝雝。
陟降孔时，步武有容。
恪兹祀事，神罔时恫。
绥我邦家，福禄来崇。
日湖
吴志淳（元代）

玉几东来浮野色，锦溪西下接湖光。道人燕坐心如水，六月荷花镜里香。
定斋
郑会（宋代）

乱叶不停风衮衮，狂澜既倒浪滔滔。
碧潭深处无人见，归尽浮云月正高。
沁园春·叉手者谁
李道纯（元代）

叉手者谁，合掌者谁，击拳者谁。只这些伎俩，人犹错会，无为妙理，孰解操持。我为诸公，分明举似，老子瞿昙即仲尼。思今古，有千贤万圣，总是人为。可怜后学无知。辨是是非非没了期。况天地与人，一源分判，道儒释子，一理何疑。见性明心，穷微至命，为佛为仙只在伊。功成后，但殊途异派，到底同归。
除夕
陆俸（明代）

病抛簪绂风尘外，老愧诗名五十闻。
华发渐看青镜晓，草堂重十碧山云。
春归柳岸啼新鸟，岁晚江村带夕曛。
独酌椒花燃柏子，闭门空自叹离群。
偈颂一百五十首
释心月（宋代）

青山门外白云飞，杨柳溪边引客归。
莫怪坐来频劝酒，自从别后见君稀。
腊月二十九日陈万石石室吕潜心三兄相访夜来
丘葵（宋代）

一年一度一除夜，趱得世人霜满颠。
七十三年除过了，未知除尽是何年。
遥哭与然师
释函可（明代）

弓剑丛中识面初，半床风雨共欷歔。怜予不觉十年过，哭尔仍存万死馀。

双履已传葱岭雪，空囊犹简白门书。何如一副无情泪，岁岁峰头湿破裾。
挽孙少卿四首
陈淳（宋代）

福庆於人鲜比方，一生坦若履康庄。
好逑得偶天官胄，嗣子能传月窟芳。
寿入九龄光宝籙，服膺三品灿金章。
始终可谓无遗憾，信矣荣归死不亡。
岁寒吟
邵雍（宋代）

松柏入冬看，方能见岁寒。声须风里听，色更雪中观。
送谊叟归北山
释德洪（宋代）

南台山浅北山深，深处开轩更茂林。作夏悬知成契阔，扁舟乘茂一相寻。

灯青竹屋风雨夕，溪绕石门乡井心。投老都忘身是客，坐中谈笑尽吴音。
题慧老芋岩
陆游（宋代）

煨芋当时话已新，如今拈出更精神。
十年相国非吾愿，半颗君当别付人。
叠嶂楼有怀吴门
朱长文（宋代）

虎邱换得敬亭山，句水松陵数舍间。
天下难如两州好，君恩乞与一身闲。
惭无牒诉烦敲扑，喜有林泉数往还。
犹想朋云隐君子，思归时见鬓毛班。
哭先民部贞穆先生 其四
谢元汴（明代）

秋室卿云抱足呻，冰文齿齿陷龙宾。自因许剑怀明德，肯向封胡索等伦。

岭外山川无冱气，菰中兰玉怨奇辰。珠江若遇越文种，休说当年旧楚臣。
幽菊燕贡士
陈襄（宋代）

有幽斯菊，濯濯其芳。
烝烝尔髦土，惟其修兮，
有美于乡。
送王南强赴绍兴签幕四首
陈傅良（宋代）

历官如历阶，越等多所伤。
柰何坳堂水，持绠万丈长。
谁无斯世方，乃此抽手旁。
永夜泪不禁，仲尼故皇皇。
又闻虽小鲁，乘田问牛羊。
婆子偷赵州笋因缘颂
俞道婆（宋代）

虎穴魔宫到者稀，老婆失脚又怀疑。赵州吃掌无人会，直至如今成是非。
朝中措（次聪父韵）
张元干（宋代）

花阴如坐木兰船。风露正娟娟。翠盖匝庭芳影，青蛟平地飞涎。

春撩狂兴，香迷痛饮，中圣中贤。携取一枝同梦，从他五夜如年。
感兴二首
于石（宋代）

游鱼闻饵香，宁悟钩入口。
不忍一朝饥，竟落渔人手。
捕雉必以媒，相呼欣得偶。
失身罗网中，乃为媒所诱。
嗟哉二物微，智不料其后。
飞潜一失所，虽悔复何咎。
矧为物之灵，而不慎所守。
饥渴能害心，交游多卖友。
送麦木公还新宁读书
梁朝钟（清代）

昨夜微霜见雁飞，芙容花尽菊花稀。北风动地千峰瘦，秋水连天一棹归。

闭户三冬田氏易，高堂九月老莱衣。缄书为报而翁道，此后吾多住翠微。
和韵谢惠提干约观梅不赴
吴泳（宋代）

才看花回晚日明，停杯不饮槊空横。
羡君洒落方成趣，笑我虺隤不及盟。
但向舍南窗北看，浑如林下水边清。
自来太素先群物，枉被山礬唤作兄。
句
姚嗣宗（宋代）

井邑倦炎酷，西岩境独清。
水调歌头·我有此客否
刘辰翁（宋代）

我有此客否，难作主人翁。小年自不相似，偶与大年同。见说东自诸少，正拥家君胜会，二八舞歌钟。亦欲得公重，公在画堂中。笑青蒿，真小草，倚长松。典衣欲作汤饼，家酿愧瓶空。公有潭州百斛，公有秫田二顷，贺客万钱通。小大不相似，但可似公聋。
哀吕西台行父四首 其一
刘摰（宋代）

大夫门户斗魁旁，落落南宫旧望郎。收敛壮心书万卷，沈浮高兴酒千觞。

乘骢始欲新年去，藏壑俄惊半夜亡。索我赠言曾未暇，哀怀今变绋尘章。
题钓台
杨潜（宋代）

遐想当年隐富春，生涯只寄一丝纶。
幸逢白水为真主，肯向青山访故人。
试问勒功依日月，何如占象动星辰。
回头四七皆尘迹，独有先生迹未尘。
云雾茶
易顺鼎（清代）

匡山云雾窟沉沉，闻有六朝僧未死。
窟中产作云雾茶，灏气清英复无比。
托根高接南斗傍，坐令涧壑流芬芳。
三直六梯不可到，天风细细吹旗枪。
幽香似酒忘年岁，仙蝶飞来心已醉。
清宜教虎豹守，窈冥若见龙蛇避。
鸿荒辟后留根，都是匡君手自栽。
高空日月增精髓，邃古冰霜成异胎。
斡旋元气仙人掌，斟酌灵冰众帝台。
蒙顶上清足相埒，宜供磊祀陈天阶。
辛苦山僧摘盈瓮，手皲足茧人间送。
叶叶都含瀑水湿，枝枝尽带岚霞重。
种少应知造成物悭，摘多莫使山灵痛。
螺春龙井徒芳腴，尚书道此清凉殊。
中泠精鉴赞皇李，双井佳题材玉局苏。
袖里携将云雾去，欲倾江汉试跳珠。
皇甫岳云溪杂题五首。鸬鹚堰
王维（唐代）

乍向红莲没，复出清蒲飏.独立何褵褷，衔鱼古查上。
寄答楷侄
罗椅（宋代）

时秋四壁冷，片纸百回看。
字古微侵隶，吟清不到寒。
人生快意有，天下好时难。
涧水光如月，吾琴尔去弹。
送葛谦问
蔡戡（宋代）

杯酒从容相劝酬，须臾坠帻自搔头。
玉山倾倒从人笑，我醉欲眠君罢休。
句
姜仲谦（宋代）

铜鼓旧俗存，瘴江春色早。
以纸托乐秀才捣治
陈与义（宋代）

古人争名翰墨薮，柿叶桑根俱不朽。
固知老褚下欧阳，控御管城须好手。
嫁非好时聊自强，幅则甚短惭甚长。
闻道蔡侯闲石臼，为借余力生银光。
春日寄许州韩持国
范纯仁（宋代）

湖上春游阻重陪，朱轓红旆想徘徊。莺花对席应相觅，不见频携醉客来。
庚戌秋有约吴峻伯不就赋此
王世贞（明代）

汉树淹边月，天都拂塞尘。九关虚虎豹，层阁望麒麟。

社稷群公手，兵戈一介身。请缨还请剑，慷慨涕沾巾。
颂
慧禅师（宋代）

朝朝日出东方，夜夜月落西户。如今大宋官家，尽是金枝玉树。
薛吏部君采园四诗 其三 大宁斋
顾璘（明代）

众人皆弃我，我始有一身。百年握重宝，何事殉他人。

伊尹乐兼善，引世以自任。阿衡虽达志，五就亦艰辛。

列禦忧五𩝫，老聃西出秦。放形无何有，混混泯疏亲。

松柏中栋梁，丹雘损其真。朴𣙙山中樗，庶以全吾神。
次韵仁近见和怀归五首
方回（元代）

日短晴窗顷刻阴，乾坤万虑入孤斟。
故交剩见车逢笠，初学谁羞屋画金。
菱镜岂堪朝幌觑，茗炉聊伴夜瓶吟。
生平不倚心如铁，似觉难禁世故侵。
书怀
魏阀（清代）

客居偷岁月，户外听寒砧。看竹身无力，寻僧雨又深。

十年双白发，万事一孤琴。此意如何语，松溪夜夜心。
晚渡扬子江
康麟（明代）

浩浩长江晚正晴，仙舟如画一毫轻。空中云接高低树，镜里天浮上下星。

锦缆牵风归鸟断，兰桡摇月睡龙醒。三更候吏津头立，笳鼓声中道姓名。
别张景嵩
梅尧臣（宋代）

我虽识君晚，君能知我心。
我心昭亭水，见底无尺寻。
照之不为隐，测之不为深。
鱼虾既混混，藻荇亦侵侵。
终当至沧海，浴日开黄金。
君当下滩去，石浪激寒音。
犹能洗君目，病瞖云销岑。
赠薛涛（见张为主客图）
白居易（唐代）

蛾眉山势接云霓，欲逐刘郎北路迷。

若似剡中容易到，春风犹隔武陵溪。
奉和鲁望叠韵双声二首·叠韵山中吟
皮日休（唐代）

穿烟泉潺湲，触竹犊觳觫。荒篁香墙匡，熟鹿伏屋曲。
春日陪宴道山亭口占
李士瞻（元代）

二月春明花乍残，道山亭上翠如鬟。天开图画峰攒戟，地接蓬如雪满关。

双凤巢云朝贝阙，六鳌驾海出人寰。薇垣官从多时彦，听取山人半日閒。
寄牛相公
杜牧（唐代）

汉水横冲蜀浪分，危楼点的拂孤云。

六年仁政讴歌去，柳绕春堤处处闻。
妻兄张伯高来访横河感旧与拜先君墓下有作次
孙应时（宋代）

衰年回首少年事，尚喜初心炯自如。
俗态可怜人厚簿，交情那问势亲疏。
懒陪康乐登山屐，且醉渊明采菊庐。
一笑相寻非易得，河渠执手更踟蹰。
官斋新构落成题壁，四章 其三
朱景英（清代）

悠悠澹沣仲宣句，善长曾援注水经。羡尔澄潭涵绿净，愁予远道眇青冥。

莼羹乡味怀空托，齑粥书声意自惺。偶为官斋题榜子，寸心讵负草堂灵。
水调歌头
张嗣初（宋代）

名节本来重，轩冕亦何轻。人间儿戏，刚自指点客星明。黄屋龙儿九仞，苍石渔丝千尺，谁辱又谁荣。会得傥来意，方识古交情。

想当时，奇男子，汉真人。龙潜豹隐，胸中同是一经纶。公办中兴事业，我向沧浪学钓，各自寄吾真。谁信往来客，千古诵清名。
别辋川别业
王缙（唐代）

山月晓仍在，林风凉不绝。殷勤如有情，惆怅令人别。
九日 其二
张仲深（元代）

海角孤城晚，惊心岁月驰。小园枫落日，老圃菊花时。

爱酒陶彭泽，能诗杜拾遗。百年须强饮，头白莫深悲。
题文发叔所藏潘子真水墨江湖八境小轴海门残
杨万里（宋代）

万里长江白，半规斜日黄。
焦山浑欲到，宛在水中央。
观鱼
袁燮（宋代）

波清日暖足优游，去去来来总自由。
只为贪心除未得，竟随香饵上金钩。
香鸭
徐寅（唐代）

不假陶熔妙，
谁教羽翼全。
五金池畔质，
百和口中烟。
嘴钝鱼难啄，
心空火自然。
御炉如有缺，
须进圣君前。
贤者之孝二百四十首·房玄龄
林同（宋代）

人皆因禄富，我独以官贫。
佩父清白训，为唐第一人。
揖让图
释智愚（宋代）

行必有师，进之以礼。
昭昭君子心，对面风波起。
题画赠潘子方孺
李流芳（明代）

吾闻泰山五大夫之松，干云碍日摩苍穹。廿年奔走燕齐道，无由扣岳攀虬龙。

考之所闻及传记，此松不复仍秦封。松寿千年亦常耳，况此神物间气钟。

帝王褒崇万灵护，不天斤斧谁能穷。树犹如此人则那，长生久视安可逢。

吁嗟乎，潘子与汝同庚吾先汝，相看同是知非翁。

弱冠论文今老矣，当年意气凌云霄，不贵不去真可耻。

四十九年成一往，百年彊半能馀几。儗将末后见先师，莫漫随流称荡子。

君不见此五松图，意长楮短可奈何。干云碍日空想像，横柯接叶聊婆娑。

吾侪屈折亦如此，岁寒自保应无他。
悼六兄宗鲁 其一
郑刚中（宋代）

王粲全身不偶然，意公所享尚绵绵。谁知庆吊在反掌，到底死生难问天。

万顷良田空沃壤，九原幽恨独新阡。阶庭富有诸郎外，所喜东床两婿贤。
岁杪送同官趋朝
周南（宋代）

异县飘零兴已阑，更来楼上说加餐。
不知壮日消磨已，也似中年赋别难。
酒尽沙头悲夜水，书来日脚是春残。
人生涂辙嗟何限，好在分携恰岁寒。
宋徽宗画半开梅
张迪（宋代）

上皇朝罢酒初酣，写出梅花蕊半含。
惆怅汴宫春去后，一枝流落到江南。
螺川舟中与世赏内翰小酌联句三首 其三
江源（明代）

江水江风江路长，故人相对两茫茫。青樽不与情俱尽，白发谁教兴更狂。

廿载看花如昨日，一时持斧向南方。今宵各有怀人梦，落月流光照屋梁。
鹦鹉舌 秋宵
范邃（清代）

好个凉秋时候。等閒惹得人愁。蕉雨梧风声又急，难禁此夜更筹。

蓦地疏钟敲破，几番清梦悠悠。
金陵曲送客返金陵 其七
屈大均（明代）

玉溆金塘濯锦馀，武宗曾此得金鱼。紫云一片钟山至，长向楼端护御书。
煮雪轩为陶别驾赋
史谨（明代）

自扫冰花煮月团，恨无佳客驻雕鞍。香浮石鼎琼瑶化，春入诗怀宇宙宽。

学士谩誇风味别，将军不放酒杯乾。庭前一白休烹尽，宜与诗人醉后看。
张几仲被 其二
苏过（宋代）

承明用儒将，那知有程李。坐制犬羊群，泥封一丸耳。

平生晋公子，从者皆国士。谁为彀中游，狐赵何难拟。
后园观梅简洪景伯
曾惇（宋代）

扶藜点检后园梅，小雨沾滋第一回。
宾客正愁花有语，拾遗只恐老相催。
关心故国赏心处，爱酒暮年疏酒杯。
待得山宫千树白，与君骑马入青苔。
永州万石亭
欧阳修（宋代）

天於生子厚，禀予独艰哉。
超凌骤拔擢，过盛辄伤摧。
苦其危虑心，常使鸣声哀。
投以空旷地，纵横放天才。
山穷与水险，下上极沿洄。
故其於文章，出语多崔嵬。
人迹所罕到，遗踪久荒颓。
王君好奇士，後二百年来。
翦薙发幽荟，搜寻得琼瑰。
威物不自贵，因人乃为材。
惟知古可慕，岂免今所咍。
我亦奇子厚，开编每徘徊。
作诗示同好，为我铭山隈。
与成过我论诗再用前韵
邵宝（明代）

南山多白云，日我媚幽独。杖藜或西山，凉阴梦风竹。

渴思山下泉，迤逦手自匊。原田黍稷馨，饥鹤如得禄。

行歌聃史篇，我亦愿为谷。湖天明晚霞，何心共飞鹜。

有客似醇醪，饮我不须漉。
蒲氏别墅十咏·方湖
文同（宋代）

风交蒲苇乱，烟断凫鹜飞。
日暮一笛起，扁舟垂钓归。
泛溪
朱庆馀（唐代）

曲渚回花舫，生衣卧向风。鸟飞溪色里，人语棹声中。

馀卉才分影，新蒲自作丛。前湾更幽绝，虽浅去犹通。
和谹父答郑丈
王洋（宋代）

郑圃潜仙客，陈留继阮生。
抡才俱道用，昌誉得诗鸣。
未解侯三接，先歌玉六成。
篇篇多瘦骼，疑似带铜声。
巧月初三日，乐平新妇自北漍归，久别重逢喜可知也。会有作小诗调之者，依韵赋此
夏子麟（清代）

竹榻乘凉傍短篱，离情细诉几多时。笑他牛女逢犹晚，输我先吟七夕诗。
感秋
汪莘（宋代）

年年不是要悲秋，秋气愁人不自由。
谁见江南魂断处，潇湘帝子在眉头。
颂古七十六首 其六十九
释士圭（宋代）

十年湖海觅冤雠，不得冤雠未肯休。芍药花开菩萨面，棕榈叶长夜叉头。
送苏绍之归岭南
张祜（唐代）

孤舟越客吟，万里旷离襟。夜月江流阔，春云岭路深。

珠繁杨氏果，翠耀孔家禽。无复天南梦，相思空树林。
次韵表民偶作
刘弇（宋代）

纷纷仪覆与秦倾，何者竟为吾道行。物外金朱犹土梗，兴来诗酒亦功名。

梦同秋栈萦纡入，分比春兰馥郁生。他日未宜轻感慨，劝人归是子规声。
君家诚易知曲
张耒（宋代）

君家诚易知，易知独难忘。
西风墙头吹叶黄，虫丝当户理秋光。
翠屏碧簟生朝凉，床头蟋蟀见焚香。
鲛绡缬，双凤凰，上元绿鬓遮耳珰。
来车去马官道旁，碧云传情何处郎，
相望玉树啼寒螀。
文殊老人寄和张宰
周紫芝（宋代）

世无陈太丘，民隐念谁诉。儿饥不肯乳，咿嘤复谁慕。

殖禄膏妻孥，居官付羁旅。何心书下考，绝意蹑高步。

张侯名家郎，作吏得奇趣。提携念疲劳，忧勤急朝暮。

散作千家春，一洗五里雾。簪缨被馀辉，草木饱朝露。

官闲理朱丝，云静落飞屦。当期卓子康，扬镳各分路。

飞书恐到来，筑屋宁久住。诗成梯几间，酬酢语交互。

酒杯方流行，喜甚捷官渡。歌诗载欢谣，鞭箠息嗔怒。

翰墨良从容，流冗自奔赴。声今诧父老，名亦借童孺。

觞豆落明珠，万壑疾东注。宾从俱邹枚，含毫各惊顾。

战须老将鏖，兵思勍敌遇。主人方燕喜，饮至非草具。

人生俟河清，俯仰有新故。寄言三不欺，令尹勿轻忤。

民今知己疲，着艾岂胜炷。锋传固应须，轺车少当驻。

鲁山久寂寞，冠虎宁有数。苦恨郭林宗，未遇黄叔度。

名尝仰韩老，雅意良默喻。何当奉周旋，看君琢幽句。

愧无脱手弹，可逐马中兔。只今钓斜川，临流与谁赋。
登阅江楼
王守仁（明代）

绝顶楼荒旧有名，高皇曾此驻龙旌。险存道德虚天堑，守在蛮夷岂石城。

山色古今馀王气，江流天地变秋声。登临授简谁能赋？千古新亭一怆情。
云山
杨杰（宋代）

白云随师来，师逐白云止。山空师何在，木末白云起。
枕簟入林僻花瓜留客迟十韵
叶茵（宋代）

墙外水泠泠，水边木阴阴。
相遇聊自适，兹辰犹竹林。
偈颂一百六十首
释宗杲（宋代）

平常无生句，妙玄无私句，
体明无尽句。一镞破三关，
他家有本据。
送僧
释重顯（宋代）

栴檀林里振金毛，四顾清风拂几遭。
曾许全威作云雨，不知何处是尘劳。
梅
文同（宋代）

寒梅引旧枝，映竹复临池。
朵露深开处，香闻瞥过时。
凌兢侵腊雪，散漫入春诗。
赠我岁寒色，怜君冰玉姿。
柳梢青 其三
汪元量（宋代）

长安不见使人愁。物换星移几度秋。一自佳人坠玉楼。

莫淹留。远别秦城万里游。
石竺山二十咏 其三
刘克庄（宋代）

恰召阳翁伯，俄徵谢自然。不知玉楼上，几个是诗仙。
秋晚杂兴十二首 其二
方一夔（宋代）

乌桕数家村，渔樵自作邻。旧坟前日发，富室近来贫。

古道狐成怪，深山鬼作人。茫茫尘世事，无处问苍旻。
鹅湖示同志
陆九龄（宋代）

孩提知爱长知钦，古圣相传只此心。
大抵有基方筑室，未闻无址可成岑。
留情传注翻榛塞，着意精微转陆沉。
珍重友朋勤切琢，须知至乐在於今。
春光好
佚名（宋代）

冰肌玉骨精神。不风尘。昨夜窗前都折尽，忽疑君。
清泪拂拂沾巾。谁相念、折赠芳春。羌管休吹别塞曲，有人听。
甘露寺
孙鲂（唐代）

寒暄皆有景，孤绝画难形。地拱千寻嶮，天垂四面青。

昼灯笼雁塔，夜磬彻渔汀。最爱僧房好，波光满户庭。
清明 其二
韩淲（宋代）

小院春阴满槛花，淡红微绿自芳华。檐前落日蜂儿聚，帘外东风燕子斜。

修禊人寻诗事业，清明天与醉生涯。一樽莫负流觞意，梦到兰亭兴亦嘉。
寇营 其二
周政（明代）

春草离离景象非，楚囚空泣故心违。风烟荏苒音书绝，形影凄其肋力微。

白日剑光妖气暗，清霄雨洒梦魂飞。自家系累自家屋，谩讶是归元未归。
力疾作书寄外因题纸尾
姚益敬（清代）

尺素初题罢，轻罗泪未干。离愁不堪寄，聊复报平安。
偈
释宗一（宋代）

美玉藏顽石，莲花出淤泥。须知烦恼处，悟得即菩提。
江南弄 采莲曲
萧衍（南北朝）

游戏五湖采莲归。
发花田叶芳袭衣。
为君艳歌世所希。
世所希。
有如玉。
江南弄。
采莲曲。
春日书怀二首 其一
何中（元代）

墙东绿阴好，稍觉朝日迟。人间事轮囷，我枕聊复攲。

开扉览晓色，万端集两眉。风狂忽倒人，迎立爱其吹。

掠我径西去，花影□逶迤。微吟视青天，一笑聊自持。

相如不妨慢，长康政须痴。
叔父生日
项安世（宋代）

蓂花秃尽大椿生，月色昏时寿宿明。
眼见扶疏都变密，气钟和淑更能清。
弟兄相对谈前事，门户如今尽慰情。
除却偷闲无善颂，暮年多暇即为荣。
皇太妃合春帖子五首
苏颂（宋代）

圣皇钦翼孝心存，宫合深沉母道尊。
初庆新阳生嶰律，又闻清跸过尧门。
晚霁玉峡驿望玉笥山
区大相（明代）

峡束江流窄，山欹堞影低。玉梁沉宿雾，金涧落晴霓。

水鸟窥鱼下，林猿摘果啼。灵峰不可到，矫首问丹梯。
【商调】梧叶儿　庐山寺
未知作者（元代）

瀑布倒银汉，诸山捧墨池，九江郡一盘棋。金额元章字，白莲陶令囗，珠玉
谪仙题，信天下庐山第一。　蒋山寺
宝地华严藏，金陵古道场，传栋宇自齐梁。杨柳千严露，莲花一界香，芦苇
万林霜，无日不达摩过江。　金山寺
江底龙宫近，山高宝殿高，僧老跨金鳌。问今古团圆月，朝夕喜怒涛，兴废
往来潮，何处也扬州玉箫！　焦山寺
海窟常闻磬，风波不得僧，江月夜传灯。禅性水朝朝净，佛头山日日青，人
立在吸江亭，看不足夕阳画屏。　甘露寺
风雨西津渡，江山北固楼，先得海门秋。手掌里金山寺，脚跟下铁瓮州，翻
滚滚水东流，一线系三江夏口。　惠山寺
梅竹歧通县，伽蓝屋傍崖，泉水篆闲阶。印月曹溪派，松风雪浪斋，童子扫
莓苔，怕七碗卢仝到来。　鹤林寺
石泉细，竹院深，千古记九皋禽。酌壶酒携藜仗，焚炉香拂操琴，人白发乐
山林，谁更有长安那心！　灵岩寺
丹青寺，水墨图，看麋鹿走姑苏。南通越，北望吴，洞庭湖，龙也问山僧借
雨。　天平寺
金色三千界，瑶台十二重，楼阁半天中。西子送吴王去，残花逐落日红，若
当日在玄宗，游什么娥月宫！　虎丘寺
塔影佛留影，山形虎踞威，云锦树高低。幽鸟鸣僧舍，寒藤琐剑池。游客看
山回，花上雨菩提净水。　灵隐寺
九里青松路，千家碧玉泉，佛国绮罗边。洞口山如甸，湖中水似天，空缆打
鱼船，一个个呆亻章看猿。　茅山观
烟霞地，锦绣川，人不见月常圆。炉炼灵丹药，山围小洞天，是大罗仙，别
觅甚蓬莱阆苑！　天台洞
玄圃山前道，红云岛外村，一壶景四时春。夕有猿敲户，朝无客扣门，见几
个捕鱼人，犹自向山中避秦。
长亭畔，小酌间，和泪唱阳关。人又去，酒又阑，跨雕鞍。好教人千难万难。
人南去，雁北来，无一人不伤怀。香肌瘦，潘鬓改，好难睚，旅馆内愁山闷海。
秋来到，渐渐凉，寒雁儿往南翔。梧桐树，叶又黄，好凄凉。绣被儿空闲了半张。
腰肢瘦，眉黛愁，销减了旧风流。嫌人问，对镜羞，睡来休，敢是些相思证
候。
秋天净，江月开，悄悄诉情怀。休等待，双秀才，快摇开，怕酒醒冯魁觉来。
青铜镜，不敢磨，磨着后照人多。一尺水，一丈波，信人唆，那一个心肠似
我！
灯相照，谩懊恼，掩泪眼鲛绡。初更罢，二鼓交，好心焦。几声儿长吁到
晓。
和孙少述题虎丘
刘敞（宋代）

吴墟秦烬灭遗踪，谁见千岩锁梵宫。化出楼台双树外，密移天梵一壶中。

石形虎踞森相向，剑气龙盘冷射空。羁宦无由蜡山屐，因君诗句梦江东。
春日凌世作陈无隐凌稚圭叶御题陪黄徵君入山
释函是（明代）

数数离家谒上方，此回陪客趁春光。蹋穷芳径草新绿，啼遍杨枝莺旧黄。

出郭未除寒食火，入山偏近野棠香。残红黯黯都教尽，世上浮生几著忙。
访道题湘江吴都挥使令
邓林（宋代）

至人风采邈难扳，何意相逢梦寐间。黄石故来寻孺子，青牛暂为驻函关。

朝霞夕露餐三秀，坎永离铅炼九还。得道须来言辟谷，君亲恩义重如山。
为兰风题天上人间图即以志别 其六
孙原湘（清代）

碧浪红槎事渺冥，杨花未必见浮萍。分明掌上珍珠颗，何处天宫作小星。
题明皇按乐图
郑思肖（宋代）

谁□銮舆向蜀行，梨园弟子歇新声。及知凝碧池头事，难得乐工雷海清。
寄悟和尚
释遵式（宋代）

无累无机祇任缘，一斋长掩古松边。
寒垂白发过深雪，不下青林知几年。
木叶当薪烧更暖，薑苗为屦著难穿。
竟何人问东林社，时引清流灌碧莲。
陈丞相诞日
李洪（宋代）

凤纪千龄遇圣君，扶持宗社不无人。
欣闻东鲁真儒相，本是中兴旧学臣。
玉燕投怀文冠世，天麟呈瑞寿嘉辰。
中书更倍汾阳考，宰枋重归转大钧。
唐介
王令（宋代）

以谏得罪者为谁，四海多作唐介诗。
俗儿口狭文字碎，欲状介介语反卑。
嗟嗟我亦介之徒，此恨不助掀目眉。
三更灯死百虑息，四睫不交双目眵。
推枕起坐壮介节，以手扪臆为介思。
信乎介亦壮男子，直能金铁其肝脾。
雷霆之怒万钧重，人主之威犹过之。
一语所犯百死在，要领可断族可夷。
堂堂介也人之难，不畏所畏将所持。
奉书入奏伏文陛，身视赴死如食饴。
面折庭诤语论险，直舌铁硬坚不移。
天子怒叱大臣语，众笏交抵侔戈挥。
如何面笑目不瞬，气不略讋颜怡怡。
即日议下得远斥，中使临遣监妻儿。
奈何左右口吻毒，只有死请无还辞。
然今天子甚明圣，虽暂盛怒终复归。
呜呼能对治乱监，介也能擦其瑕疵。
语曰五谏吾从讽，仲尼逮有激而为。
後世巽懦禄位徒，缘此粉饰尸素非。
必也介有不得已，宜乎讫死争不回。
伟哉介也已不朽，日月为字天为碑。
寄语琐琐媒孽子，介纵蹈死吾何悲。
寄神乐观邓仲修仙官（六首）
蒲庵禅师（明代）

紫翠房深敞石屏，神仙炼液漱清泠。
铁符催起龙行雨，白日风雷走六丁。
东荒田舍
魏儒鱼（清代）

云吟月啸尽徘徊，未与人间断往来。绕屋惟闻深柳合，过桥便见杂花开。

隐书摊处长为主，钝榜悬时暂占魁。续聚桂如容入会，尚当寻尔向溪隈。
嘉定改元久旱得雨诗呈张令君
杨简（宋代）

底事焦劳偃室中，耕农皋月未施工。
两龙会合千山暗，数日霖零百里同。
举手尽称知县雨，何心颂略大王风。
再生天造奚为报，海有穷时此不穷。
送阃帅马东溪武举
边贡（明代）

忾敌曾劳夜枕戈，谈兵休问计如何。箭轻百步能穿柳，笔扫千军不换鹅。

晓殿策名登白虎，暮街扶醉转铜驼。封侯记取承恩日，武举龙飞第四科。
次韵即席
范成大（宋代）

留连银烛照金荷，肠断华年一掷梭。
月姊有情难独夜，天孙无掷早斜河。
晶晶霜瓦寒生粟，衮衮风帏细涌波。
鸹鶡晓啼鸣鹊散，许多佳景奈愁何。
蝶恋花 暮春
范贞仪（清代）

春暮寻春芳草岸。绿暗红稀，已把韶华换。隔树犹闻莺语乱。

柳丝不挽春回转。

杜宇啼残春梦短。脉脉离愁，人比春还远。把酒问天天不管。

罗衣飞得春花满。
度栖霞岭戾止乌石峰禅居一首
黄省曾（明代）

灵扉瞻五覆，纡岭迈三沓。既瞩远川绕，亦盼近山合。

泄霭尽幽泛，度鸟举清荅。闻此绝世岑，栖有息心衲。

即耸搆弥楼，于奥缔香榻。惠日清照临，慈云■吐纳。

巑巑玉林映，岩岩翠屏匝。烦想静流涤，朗咏自摛发。
禅人写真求赞
释正觉（宋代）

棱眉眼自深，阔口笑吟吟。
峥嵘一片胆，疏豁十方心。
默默春回一象，星星雪点孤岑。
恁麽来也兮，不用相寻。
渔艇寄莲花
彭汝砺（宋代）

鸟飞池曲冒尘埃，眼看莲花叶叶开。行李偶随孤艇出，好风飘寄一枝来。

雨中秀色供吟眼，风外清香入酒杯。半夜梦魂生枕簟，神仙无语下阳台。
改祭修斋决疑颂
释遵式（宋代）

专持菩萨号，八部护君身。
急难随声应，唯除不信人。
送赵虞部士宏知蜀州
梅尧臣（宋代）

春风跨腊至，雪作蝴蝶飞。
偏知蜀太守，撩乱扑行衣。
何当海棠下，歌管红袖围。
一饮一斗酒，决讼如发机。
洛阳花自好，听从杜鹃啼。
百字歌
佚名（宋代）

乾坤孕秀，正人间六月，下弦时节。生此清奇潇洒客，秋水精神玉骨。才吐天芳，毫挥月颖，更彬彬文质。图南得志，抟风高展鹏翼。
好是大器难淹，暂陪庾使，赞画光原隰。台省即须登衮衮，黄阁平章有日。崔室称觞，莱庭戏彩，中外欢声溢。祝君延寿，箕星上应南极。
句
周麟之（宋代）

月摹瘦影横窗淡，雨沐疏花照水明。
红梅 其一
胡瑗（宋代）

几回错认杏花村，染得猩红浅复深。不道山香盈小院，林家当日是知音。
登瀛州南城楼寄远
沈佺期（唐代）

层城起丽谯，凭览出重霄。兹地多形胜，中天宛寂寥。

四荣摩鹳鹤，百拱厉风飙。北际燕王馆，东连秦帝桥。

晴光七郡满，春色两河遥。傲睨非吾土，踌躇适远嚣。

离居欲有赠，春草寄长谣。
醉题东武
元稹（唐代）

役役行人事，纷纷碎簿书。功夫两衙尽，留滞七年馀。

病痛梅天发，亲情海岸疏。因循未归得，不是忆鲈鱼。
满江红 其十三 刘长翁右司席上
吴潜（宋代）

痴霭顽阴，风扫尽、安排今夕。便放出、一轮金镜，皎然虚碧。

照彻肺肝明似水，是中空洞无他物。倚亭皋、搔首问天公，天应识。

人共景，都非昔。君共我，俱成客。且相逢一笑，笙歌箫笛。

老去可怜杯酒减，醉来谩把阑干拍。便明朝、烟水挂征帆，还相忆。
祭酒芮公既殁四年门人吕某始以十诗哭之
吕祖谦（宋代）

小醉初醒日半昏，森森赤棒绕篱门。
慨然投袂无难色，不识从来狱吏尊。
赋得凤皇台送高居丰之京
朱纯（明代）

高台寂寞凤悠悠，有客重来此地游。汉水直从天阙绕，钟山欲赴大江流。

英雄漫洒新亭泪，云树犹含故垒愁。壮志正宜鸣盛世，圣人文教似西周。
赠王定保
沈彬（唐代）

仙桂曾攀第一枝，薄游湘水阻佳期。皋桥已失齐眉愿，

萧寺行逢落发师。废苑露寒兰寂寞，丹山云断凤参差。

闻公已有平生约，谢绝女萝依兔丝。
傍广心池为敛霏亭与振屧廊相对
王世贞（明代）

夕景无不佳，此亭有余姿。紫翠在诸峰，回光弄涟漪。

倦鸟将趋宿，犹复念渴饥。鯈鱼惊隙照，群跃不支持。

虽尔近昏黄，呼酒且自怡。为乐当迟暮，兹意将告谁。
游东禅寺
张某（宋代）

好峰飞去后，流出乱云根。应为留僧住，□□□□门。
采莲曲（三首）
常伦（明代）

沼月并舟还，荷花隘江水。
笑擘菡萏开，小小新莲子。
蝶恋花
黄裳（宋代）

杳杳晴虚寒漫漫。放下尘劳，相共游银汉。便入醉乡休浩叹。神仙只在云门馆。饮兴偏宜流水畔。时有红蕖，落在黄金盏。鹭未忘机移别岸。画船更上前汀看。
致斋北园因记旧游书呈经甫
吕陶（宋代）

斋馆深沈旧苑开，尝从祀事偶参陪。故人已步青云去，倦客还寻紫陌来。

清景暂将尘虑涤，流年长恨物华催。唱酬不讲诗情懒，独对风光彊剪裁。
送裴侍御赴岁入京（得阳字）
岑参（唐代）

羡他骢马郎，元日谒明光。立处闻天语，朝回惹御香。

台寒柏树绿，江暖柳条黄。惜别津亭暮，挥戈忆鲁阳。
史忠正公祠墓图为其裔孙题 其三
俞樾（清代）

每读公遣集，当年事可嗟。朝廷危似幕，门户乱如麻。

宰相春灯艳，君王暮气加。维扬城畔路，辛苦建高牙。
大涤洞天留题二首
秘仲威（宋代）

我行不识洞霄门，但怪东来见紫氛。
玉帝衮衣明日月，仙官剑履会风云。
箬根也有灵丹助，芝草畴非协气薰。
亦恐弥明寓兹境，傥同尊酒细论文。
句 其二
谢逸（宋代）

典刑尚可窥前辈，赖有徐洪在豫章。
春暖
赵崇森（宋代）

春晴多得两三日，便觉暄于轻暑天。
行客停鞭争买扇，侍儿启暑请收绵。
把杯早自嫌温酒，盥手相将喜冷泉。
此去西湖已初夏，安排絺绤上游船。
记汉事六言二首
刘克庄（宋代）

纷然击柱诸将，付之起蕝叔孙。
向来常骂儒腐，今日方知帝尊。
次七夕游松江韵
叶茵（宋代）

谪仙歌洞庭，坡翁赋赤壁。
逢时汗漫游，元不计何夕。
慨慷睎英汗，老大谩凄恻。
矧兹笠泽区，万顷混空碧。
一苇纵所知，卧虹控秋色。
云軿驾双星，银潢几经历。
柳州乞巧文，我欲为已易。
邂逅竹林贤，胸次小八极。
气胜棋声高，量宽酒杯窄。
载笑轻公侯，一閒抵金璧。
多谢简斋孙，遗诗话平昔。
二雏掖吾旁，对景亦自得。
仿佛真率会，相与鄙肉食。
驻睇芙蕖边，拟卜子云宅。
清风继三高，名利焉能役。
因夸江上人，有此坐中客。
溪行逢霜
王恭（明代）

萧条客路度微溪，昨夜清霜印马蹄。枫叶梅花愁望断，更堪林外野𤠔啼。
洞仙歌 敬题张荫嘉母舅《乐圃词钞》后
钱慧贞（清代）

铜琶牙板，数词家名手。柳腻苏豪孰兼有。豁双眸、舅氏乐圃词钞，真莫怪、脍炙骚坛人口。

慈亲题语在，记得年时，曾向妆台课停绣。篇什富珠玑，击节人亡，低唱罢、泪沾红袖。

愿本意、早填谒金门，使屈姊、舒开夜台眉皱。
题汤泉壁垩诸子有欲闲之意
王安石（宋代）

吟哦一水上，披写众峰间。
偶运非彭泽，留名比岘山。
君才今卨稷，家行古原颜。
平世虽多士，安能易地闲。
废琴
白居易（唐代）

丝桐合为琴，中有太古声。古声澹无味，不称今人情。

玉徽光彩灭，朱弦尘土生。废弃来已久，遗音尚泠泠。

不辞为君弹，纵弹人不听。何物使之然，羌笛与秦筝。
连日至瞿唐谒白帝祠登越公三峡堂徘徊览古共成十二绝 其十 昭烈庙
王十朋（宋代）

老臣苦欲争天下，嗣子何曾思蜀中。古屋数椽犹庙食，伤心地近永安宫。
诗偈 其五十七
庞蕴（唐代）

菩萨无烦恼，众生爱皱眉。无恼缘无贼，皱眉被贼欺。

不须问师匠，心王应自知。
题颜宗渔樵耕读图为姚侍御赋
苏民怀（明代）

君家粉壁悬绢素，千山万山起烟雾。层崖绝壑俯沧溟，飞瀑奔流如雨注。

树色冥蒙日月昏，波涛汹涌蛟龙怒。乾坤缥缈亦苍茫，中有高人得真趣。

结庐人境手韦编，不知绝简与残蠹。坐看渔父傲沧洲，入暮樵人失归路。

农夫两两荷锄耕，相忘帝力知何故。于嗟万里咫尺间，形形色色皆神遇。

令我胸次总悠然，开襟酌酒应无数。主人爱客亦忘机，席上不惊鸥与鹭。

乃知神笔怡心颜，不必登楼堪作赋。为君一醉且高歌，潦倒尊前忘日暮。
月华清
李慈铭（清代）

历下霜清，泺源秋老，刚逢笳鼓还部。燕寝帘开，笑对青山眉妩。

驻行旌、萝径调猿，按小队。蘋洲挈鹭。容与。正鹊华红叶，待君题句。

忆否长安羁旅。只经簟凝尘，酒瓢敲雨。千骑联翩，羡煞伴侣。

尽思量、橘社莼乡。还料理、笛家箫谱。延伫。望云蓝先寄，蓟门烟树。
谒广慈大师诗颂 其一
赵抃（宋代）

乞得乡州乐矣哉，雪峰安静此徘徊。浙江莫谓音书隔，一日潮声两度来。
送贺宾客归越
李白（唐代）

镜湖流水漾清波，狂客归舟逸兴多。
山阴道士如相见，应写黄庭换白鹅。
地藏塔
罗少微（宋代）

还岭峰头霁色清，知微曾此学无生。
鸟从青壁屏边过，人在白云天际行。
一片晴霞迎晓日，万年松桧起秋声。
个中仙景真奇绝，宝塔玲珑最得名。
将赴松潘谒江市元帝庙
胡澧（明代）

庙貌中天起，旌旗北斗寒。水光衣带远，山晚雾云残。

古路依村市，林霏湿客冠。登临频送目，蜀道敢辞难。
次韵酴醾 其一
吕本中（宋代）

绝去人间浅俗香，染成天上羽衣黄。绿窗拟倩纤纤手，收拾春风入枕囊。
武林登晴晖楼简臬司诸公
王问（明代）

湖水明于鉴，晴晖共徘徊。
洲随碧山转，寺逐金沙开。
海上神山宛相似，绛楼绀绀殿虚无里。
岁岁游人踏落花，日月清明与上巳。
星轺西望荆湘远，犹为名湖生缱绻。
随君玉节上高楼，水色山光在栏楯。
尔来值春暮，水边桃杏稀。
轻阴拂朝林，尚见春禽飞。
春禽飞，春草碧，落花飞絮何嗟及。
此中兴亡感慨多，转眼相看已成惜。
君不见宋家中叶惊胡沙，南国曾经度翠华。
遂将此作龙池水，一日栽遍离宫花。
湖中游人洛阳客，恋却江南忘河北。
芙容苑落野马嘶，常使精忠眼流血。
吁嗟此情不可道，徒将宿惜伤怀抱。
山中诸陵岁月长，鄂王祠在松杉老。
昭代车书全盛时，况复多贤尽在兹。
讼平江清出游豫，风日正与人相宜。
东山出云西山雨，楼下乐鸣楼上舞。
与君有酒但饮之，别后相思渺何许。
谨次知县奉议
彭汝砺（宋代）

早日苍茫杳霭中，绣衣綵旆照花骢。路从古汴聊分北，家在琅琊更近东。

大野晓行千嶂月，长河朝济一帆风。赐环不独邦人愿，名字从来重两宫。
题东林寺
夏竦（宋代）

昔帝先贤迹未消，森沉台殿锁礁嶢。
新莲照水香空在，旧辇生尘翠已凋。
夹道古藤看翳日，过谿苍藓半侵桥。
远公前意无人会，空对清风望寂寥。
东溪种柳
白居易（唐代）

野性爱栽植，植柳水中坻。乘春持斧斫，裁截而树之。

长短既不一，高下随所宜。倚岸埋大干，临流插小枝。

松柏不可待，楩楠固难移。不如种此树，此树易荣滋。

无根亦可活，成阴况非迟。三年未离郡，可以见依依。

种罢水边憩，仰头闲自思。富贵本非望，功名须待时。

不种东溪柳，端坐欲何为。
夜雨
刘敞（宋代）

盛阳烁微阴，五月气蕴隆。天地为大炉，万物皆废铜。

俯欲濯江汉，仰思凌苍穹。缩身投蜗角，救暍号天公。

天亦哀人谋，玄云送雷风。须臾雨如泻，一埽万里空。

有似脱炮烙，又如逃祖龙。大哉造化力，因见王霸功。
咏古
赵蕃（宋代）

渊明欲弦歌，为酒利公田。
到县十余日，归意已拳然。
一稔且莫待，遥遥问归船。
是事可质信，考之归来篇。
闻顶山徐道人改卜
叶绍翁（宋代）

先生新卜宅，只许白云知。
野蜜和峰割，岩花带蝶移。
坐谙苔石稳，醉忘木桥危。
屋后寒梅放，因风寄一枝。
鹿城晚眺
林景熙（宋代）

古城仙鹿远，百感赴斜曛。
海气千年聚，山形九斗分。
神鸦饥吸藓，宰木蠹藏云。
何处鸣钲发，春屯又易军。
七夕有赋
魏了翁（宋代）

经星不动随天旋，枉被嘲谑千余年。
无情文象岂此较，独嗟陋羽轻相沿。
我尝作诗觗排之，尚有遗恨污陈编。
人於万物为至灵，聪明照彻天地先。
其如形气之所囿，则以学问开蒙颛。
不知谁为乞巧者，乃谓天孙执其权。
天孙能襄不能报，世閒之拙无加焉。
痴儿騃女竞针缕，高楼大第迷管弦。
汉魏以来用一律，无人出语扶其颠。
其间假拙济巧者，又欲托此文奸言。
敢因良会追往事，更发此义声余冤。
器孀嫂
王洋（宋代）

文章夫子才难尽，孝弟人言报自赊。
四事先生俱擅世，一涂后自不传家。
岁当丰暖偏寒馁，朝正欢娱独叹嗟。
报施若教长似此，几人守道不回邪。
和孙端叟寺丞农具十五首其二扬扇
梅尧臣（宋代）

白扇非团扇，每来场圃见。
因风吹糠籺，编竹破筠箭。
任从高下手，不为暄寒变。
去粗而得精，持之莫言倦。
句 其六
卢襄（宋代）

茧足相从南极边，真机不落野狐涎。
送郑录事赴太原
张南史（唐代）

叹息不相见，红颜今白头。重为西候别，方起北风愁。

六月胡天冷，双城汾水流。卢谌即故吏，还复向并州。
满庭芳 用蔡友古韵
顾贞观（清代）

别院收灯，空楼倚笛，穿花漏点分明。飘来兰麝。蓦忽见云英。

借与人间风月，瑶台路，特地逢迎。冰轮满，无端吹晕，直是妒娉婷。

相携寻旧约，玉颜丝鬓，种种堪惊。只几番离合，断送多情。

欲问飞琼伴侣，尘根在，枉费丁宁。游仙去，一行清泪，为子误三生。
览中丞尚书谯陈二郡新诗
宋祁（宋代）

自顷辞台路，陪京拥使珂。
遗音追正始，新韵遍中和。
赠答刘公数，登临叔子多。
肠回初有感，耳热遂成歌。
惊梦春塘草，欢颜雪席拖。
拍残吴子夜，唱杀楚阳阿。
胜气笼云沆，清怀貯月波。
无妨烁颜谢，莫独与羊何。
谯里鸣驺入，陈郊露冕过。
二邦留雅咏，棠树共婆娑。
闻砧作
孔平仲（宋代）

见蚕成茧能几日，缯帛输官千万疋。丁丁砧杵相和鸣，半夜霜风入秋律。

一年寒事从今始，四序流光如羽疾。昨朝尚喜迎凉坐，闭户羃窗嫌不密。

人生天地随气转，此身犹复非吾物。痴儿干世孰自量，欲与造化争飘忽。

功名富贵固有时，进退屈信何可必。匏羹菽饭幸粗饱，何用操瓢向人乞。
贺秀岩李工侍七首
程公许（宋代）

彻桑那复虑风寒，羁客相逢各好看。
谁辦草堂棲子美，会扶藜杖过苏端。
明堂飨神歌
傅玄（魏晋）

经始明堂，享祀匪懈。于皇烈考，光配上帝。赫赫上帝，既高既崇。

圣考是配，明德显融。率土敬职，万方来祭。常于时假，保祚永世。
怀南园五先生
郑用渊（明代）

结社南园意气雄，一时高调羡群公。孤标宛似南山老，文藻浑群稷下风。

异代词华传白雪，当年踪迹叹飘蓬。阴何盛美应难继，此日浮邱尚许同。
望江南 暮春
钱启缯（清代）

春柳拂，遥见小桃红。隔岸杨花看白糁，中庭鸟语觉春融，闲倚画墙东。
和鲍守次韵林德祖十四首
傅察（宋代）

久嗟留滞压丛轻，桃李无言向野亭。
展骥始应流汗赤，登龙早见出蓝青。
三馀共对贤人酒，四野欣瞻别驾屏。
何日蒲轮趋召节，便看两两映魁星。
用韵酬胡编校
刘黻（宋代）

诗成断肝腑，寄我光焰长。
贞女守閒寂，志士多悲伤。
烟云起寒屿，风雨喧夕窗。
忧时付酒斚，惜日惟书床。
颐养匪丹汞，坤德明黄裳。
羡君富奇植，独榦难为芳。
益公道人相见信安道温陵旧游出示近诗因次其韵 其二
朱熹（宋代）

一身千里伴征鸿，北去南来羁旅中。珍重故人相认得，新诗重举旧家风。
潇湘雨（满庭芳）
贺铸（宋代）

一阕离歌，满尊红泪，解携十里长亭。木兰归棹，犹倚采苹汀。鸦长黄陵庙掩，因想像、鼓瑟湘灵。渔村远，烟昏雨淡，灯火两三星。

愁听。樯影外，繁声骤点，□□□□。□□□□□，浓睡香屏。入梦难留□□，□□□、□□□□。□窗晓，云容四敛，江上数峰青。
魏彦成寄示桐川琅琊送行诗集奉次柳字韵一首系于卷末
王庭圭（宋代）

少年班玉墀，美若灵和柳。一麾出银台，风流亦不朽。

琅琊古名郡，屡移贤太守。天子忧远民，谓公极其厚。

林甫既当国，不便珉与玖。何如访醉翁，翁意不在酒。
成均同舍饯别新安使君徐子宜太丞分韵
虞俦（宋代）

我昔弦歌乳溪侧，嗟哉所割真鸡肋。
期民疾苦得饱谙，离彼三年能记忆。
丁男个个事播殖，红女家家动纺织。
可怜卒岁无完褐，纵使丰年有菜色。
夏税未毕秋税来，县家小缓州家逼。
拆东补西恐不免，剜肉医疮宁有极。
小儒安敢私其民，上官贻怒几遭劾。
痛定还思当痛时，至今梦里犹心恻。
歙为富州传自旧，谁以留州事苛刻。
徐侯固是清庙器，抚摩暂遣凭熊轼。
朝廷选用盖不轻，祖帐衣冠倾上国。
德星往矣勿复道，田里从兹无叹息。
送张鬷{左古右叚}
李覯（宋代）

人意皆怀土，嗟君无故园。
欲行须尽室，此去又他门。
静里文章好，贫来节行存。
振淹知有日，倚伏岂虚言。
西江月·暖日江南梅柳
崔敦礼（宋代）

暖日江南梅柳，春风堂上笙歌。满斟醽醁笑声哗。再拜千年寿嘏。清健非缘服玉，红颜不是苍霞。仙姿福禄自无涯。要看沧溟绿野。
绕佛阁 寒夜登惠山草庵贯华阁
陈维崧（清代）

乱峰堆髻，夕景木末，残雪崖际。一派空翠。瓢堂语悄，山窗落松子。

小楼欲坠。斜嵌岩壑，蹲若奇鬼。暝色晴霁。鬓丝禅板，浑忘在尘世。

开士暮归晚，钵向石桥深涧洗。坐客松寮，钟鸣黄叶寺。

喜今夜关河，一碧千里。感伤身世。看六代青山，月华如水。

是千秋、倚阑人泪。
寓言
舒岳祥（宋代）

昔有贵公子，闻鹤九皋禽。
其先本胎化，栖止必瑶林。
遣使三往聘，致之千黄金。
清唳复善舞，节奏合瑶琴。
日给费鱼米，延之如玳簪。
衔杯为主寿，千岁无遐心。
有客为主谋，禽荒可倾国。
此物非洁清，其志本贪冒。
遗矢玉阶阴，吞腥金塘侧。
当以禽养禽，毋令食人食。
主人颔其言，从此成捐斥。
萧条风雨晨，蹭蹬霜雪夕。
鹤将辞主去，顾视亦凄恻。
谓客君少留，行当蹈吾迹。
客亦惨不乐，相看泪沾臆。
任咏道生日
项安世（宋代）

月当天上连山易，日占人间闰路棋。
华岳金精供爽气，广寒银阙献高枝。
鳏鱼渴凤尘缘净，寿鹤灵龟内景迟。
好把文章收富贵，却将功行享耆颐。
忆王孙 诫丹阳语言
王哲（金朝）

人云口是祸之门。我道舌为祸根本。不语无言绝讨论。

性难昏。便是长生保命存。
二十五日呈明叔
赵蕃（宋代）

七十且强半，駸駸数日间。
不成悲白发，犹说爱青山。
五斗虽为累，千篇政不悭。
与君同甲子，此事合相关。
寄顾景蕃
张扩（宋代）

别时犹记鼻辛酸，升合妨人未得还。衲被生春经岁换，羽书奔电痛时艰。

闻君尚富珠千斛，许我时窥豹一斑。莫厌侨居坐穷僻，绝胜戎马闹乡关。
满江红
陈善（宋代）

三月风前花薄命，五更枕上春无力。
题干越亭送石秘校诗后
张挺卿（宋代）

宛陵梅夫子，才名冠当世。欧苏与并驱，时称天下士。

哲人去已久，手泽见英气。可慕不可攀，悠悠千古意。

行义鲁臧孙，流芳垂后裔。今遇叔章君，箕裘元不坠。
小圃残腊饮诸公
卢梦阳（明代）

不知年已尽，已报早春回。暗叶因风换，繁花待雨催。

陈遵当日酒，张翰此时杯。相对成真率，谁非洛社才。
何时矩作振蒙论并诗一章示余因次其韵一首及作古诗一章复其意
吴琏（明代）

圣门教人法，进学在致知。诚正与修齐，治平亦由兹。

谬哉佛与老，要求捷路岐。面壁只端坐，外此无一为。

明心只自快，与世何所裨。今慕圣贤学，乃佛老是师。

身虽一室坐，心却万里驰。不践邹鲁实，惟习邹鲁仪。

或至不家食，与时同阿依。鸟恋腐鼠味，日暮还高飞。

先生数千言，足洗多士疵。寄语共学徒，勿谓吾言非。
卜算子·独自上层楼
程垓（宋代）

独自上层楼，楼外青山远。望以斜阳欲尽时，不见西飞雁。
独自下层楼，楼下蛩声怨。待到黄昏月上时，依旧柔肠断。
太祖永昌陵
宋祁（宋代）

石马开陵道，阴虬结庙阿。
飞云似不去，疑误大风歌。
番禺谩兴 其一
吕诚（元代）

炎方吊古易兴衰，知是昆明几劫灰。黄木湾围南海庙，白云山拥粤王台。

百年此地衣冠尽，五月南风舶艑来。游览尚馀高兴在，匆匆莫遣二毛催。
挽吴春卿舍人
喻良能（宋代）

出处平生似昔贤，高风劲节凛朝端。
回天议论心无歉，脱腕文章世所难。
斫铁叫天蛮獠服，调羹满钵里闾欢。
定应直笔书英躅，留与千秋后代看。
寄陈同甫
陈傅良（宋代）

古来材大难为用，纳纳乾坤着几人。
但把鸡豚燕同社，莫将鹅鸭恼比邻。
世非文字将安托，身与儿孙竟孰亲。
一语解纷吾岂敢，只应行道亦酸辛。
和濮姬香畹芝兰叹
谢锡勋（清代）

湘桥多明月，鳄渡易秋风。风月结为邻，妾居在其中。

妾居本无定，浮家在六篷。有时学摇橹，无事理钓筒。

阿母弃妾身，坠入烟花丛。香兰同从草，宣父恨无穷。
亲戚小集
范成大（宋代）

避湿违寒不出门，一冬未省正冠巾。
月从雪后皆奇夜，天向梅边有别春。
秉烛登临空语旧，拥炉情味莫怀新。
荣华势利输人惯，赢得尊前现在身。
凤山即事
释绍嵩（宋代）

久欠游山债，因寻溪上村。
风沙轻漠漠，烟树远昏昏。
土甑封茶叶，石泉通竹根。
榰筇聊小立，老子笑无言。
润陂山上作
赵师秀（宋代）

一山大半皆槠叶，绝顶闲寻得轻微。
无日谩劳携纸扇，有风犹怯去绵衣。
野花可爱移难活，啼鸟多情望即飞。
惟与寺僧居渐熟，煮花深院待人归。
送相里秀才自京至却回
齐己（唐代）

夷门诗客至，楚寺闭萧骚。老病语言涩，少年风韵高。

难于寻阆岛，险甚涉云涛。珍重西归去，无忘役思劳。
鹊桥仙（次东坡七夕韵）
黄庭坚（宋代）

八年不见，清都绛阙，望河汉、溶溶漾漾。年年牛女恨风波，拚此溶、人间天上。

野麋丰草，江鸥远水，老去惟便疏放。百钱端欲问君平，早晚具、归田小舫。
喜晴 其二
虞俦（宋代）

洞中龙亦詟先声，韬敛云阴放日明。久雨也知田父苦，十分端为使君晴。

但令渤海捐刀剑，不用天河洗甲兵。昨夜铃斋诗欲就，鬼神闻已泣蒲城。
题金尚书所藏画四首 其三 杏花画眉
邓林（宋代）

华粉春衣染淡黄，看花因到午桥庄。娥眉不为东风画，蝶使风媒莫浪狂。
三友轩
释居简（宋代）

矫矫苍髯傍把茆，疏疏碧玉倚琼梢。饱经霜后转无恙，未及岁寒先定交。

影瘦自随窗月上，阴浓时有岭云巢。此君不独论三益，高节还应待九包。
陪王庶子游后湖涵虚阁（东宫园）
徐铉（宋代）

悬圃清虚乍过秋，看山寻水上兹楼。轻鸥的的飞难没，

红叶纷纷晚更稠。风卷微云分远岫，浪摇晴日照中洲。

跻攀况有承华客，如在南皮奉胜游。
菩萨蛮
程垓（宋代）

平芜冉冉连云绿。斜阳衬雨明溪足。小鸭睡晴沙。翠烘三两花。

春光闲婉娩。尽日无人见。试著小屏山。图归云际看。
启霞冰壶亭
楼钥（宋代）

拍拍新漪彻底清，两山写照翠光凝。
笑看风动轂纹起，坐我玉壶春夜冰。
九莲
孙泉（清代）

屐齿摩天鸟道平，下方无际转心惊。古岩日背长凝雪，深坞春迟偶听莺。

云返危峰千树暗，石沈绝涧万山鸣。访奇侧下悬崖坐，贪看飞泉不肯行。
灯花
朱淑真（宋代）

兰釭和气散氤氲，忽作元珠吐穗新。
膏脉破芽非藉手，敷芳成艳不关春。
疑猜海角天涯事，搅乱裘寒枕冷人。
我欲生怜心焰上，何妨好客致清贫。
颂古三十二首 其一
释明辩（宋代）

掀翻地轴乾坤窄，拨转天轮宇宙宽。须向强中呈好手，虚空打碎劫初看。
观宗室曹夫人画 其三
释道潜（宋代）

临平山下藕花洲，旁引官河一带流。雨棹风帆有无处，笔端须与细冥搜。
道室试笔
陆游（宋代）

吾家学道今四世，世佩施真三住铭。
一窗萝月照孤咏，万壑松风吹半醒。
春远
杜甫（唐代）

肃肃花絮晚，菲菲红素轻。
日长唯鸟雀，春远独柴荆。
数有关中乱，何曾剑外清。
故乡归不得，地入亚夫营。
梨花蚁蝶图昌甫伯皋约同赋
韩淲（宋代）

暖烟晴霭月明微，一种生香只自知。春动飞行有情性，为渠花下立移时。
寸碧亭
许景衡（宋代）

杖履寻常行乐处，不论小径与幽亭。谁知苍莽千峰外，尚有仙山一点青。
送张仲良二首
韩元吉（宋代）

客里亲朋别，诗成僧黯然。
春风动花柳，归路绕云烟。
共绝过门盗，俱无使鬼钱。
生涯知底许，消息幸频传。
中秋步月
翁卷（宋代）

幽兴苦相引，水边行复行。不知今夜月，曾动几人情。

光逼流萤断，寒侵宿鸟惊。欲归犹未忍，清露滴三更。
闻四明人不喜秋千因作
晁说之（宋代）

思归未得恨深年，时节清明最可怜。
越女腰支胜赵女，生平不敢赛秋千。
寿炳同长老
陈著（宋代）

飞雪亭边欲雪天，当年生日又今年。
云山卓锡闲心外，湖海烧香笑面前。
每为寒交倾钵施，更多雅客问诗禅。
最高高处长长寿，赞叹中閒欢喜缘。